《杨班湫神恩加广应公以其诰祭之》
宋代·晁说之

平生笑杀诅楚文，今朝鄜畤祭湫神。
嗟尔湫神何为者，上公衮湫皇恩新。
日出辉辉收霰雪，仿佛拜命若可亲。
湫神传云是杨班，填墓突兀自姚秦。
当时功阀今不著，崔萧之史讨无因。
将军得名宜勇哉，里俗所颂疑未真。
黄蜂往媒康氏女，亲迎波间不敢嚬。
至今七夕後二日，康家送女纷红巾。
神视可已胡不已，清明之德先诸身。
湫初来徙雷霆夜，鬼借百车载渊奫。
宜囚厉鬼缚恶虎，螟螣何足烦怒嗔。
邦人不困亦不饥，山可夜入耕阳春。
初无粳稻劳灌溉，黄禾黑黍易与仁。
敢言此水浅于旧，滂沱雨起云轮囷。
千人一日酌不竭，神物所寓谁感尘。
岂但萧鼓十州远，祭秩已入四渎伦。
异时香火故允会，品极势重力益振。
位浮于人神所殛，神忝厥职亦愧人。
我劳再拜不私祷，上佐邦国下斯民。
敢学韩子炭谷湫，嘲悭侮怪徒踆踆。

作者简介：晁说之（1059年—1129年），字以道、伯以，因慕司马光之为人，自号景迂生，济州钜野（今山东巨野）人。元丰五年（1082），进士及第，苏东坡称其自得之学，发挥《五经》，理致超然，以“文章典丽，可备著述”举荐。范祖禹亦以“博极群书”荐以朝廷，曾巩亦力荐。晁说之与晁补之、晁冲之、晁祯之都是当时有名的文学家。